CELEX: 32017R2460
Language: lt
Date: 2017-10-30 00:00:00
Title: 2017 m. spalio 30 d. Komisijos reglamentas (ES) 2017/2460, kuriuo dėl ES etaloninių laboratorijų sąrašo iš dalies keičiamas Europos Parlamento ir Tarybos reglamento (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių, VII priedas (Tekstas svarbus EEE. )

29.12.2017   
            
            
               LT
            
            
               Europos Sąjungos oficialusis leidinys
            
            
               L 348/34
            
         KOMISIJOS REGLAMENTAS (ES) 2017/2460
   2017 m. spalio 30 d.
   kuriuo dėl ES etaloninių laboratorijų sąrašo iš dalies keičiamas Europos Parlamento ir Tarybos reglamento (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių, VII priedas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (1), ypač į jo 32 straipsnio 5 dalį,
   kadangi:
   
               (1)
            
            
               Reglamente (EB) Nr. 882/2004 nustatytos bendros taisyklės, pagal kurias atliekama oficiali kontrolė siekiant nustatyti, ar, be kita ko, laikomasi maisto higienos taisyklių. Pagal tą reglamentą Europos Sąjungos etaloninės laboratorijos (toliau – ES etaloninės laboratorijos) visų pirma teikia nacionalinėms etaloninėms laboratorijoms informaciją apie analizės metodus ir koordinuoja tokių metodų taikymą. ES etaloninės laboratorijos yra išvardytos to reglamento VII priede;
            
         
               (2)
            
            
               ES pieno ir pieno produktų tyrimo etaloninės laboratorijos darbo programos pagrindinė paskirtis – pasiūlyti analitinius metodus ir užtikrinti bendrą tarplaboratorinio kvalifikacijos tikrinimo, kurį atlieka nacionalinės etaloninės laboratorijos remdamosi tokiais kokybės žymenimis, kaip somatinių ląstelių skaičiumi ir gemalais, metodą. Naujausia tokių tyrimų atlikimo profesinę patirtį šiuo metu jau įtvirtino tiek oficialiosios laboratorijos, atliekančios oficialiąją kontrolę, tiek laboratorijos, kurių paslaugomis vis dažniau naudojasi maisto tvarkymo subjektai tirti žymenims, kurie yra ūkiuose surinkto pieno kainą lemiantys veiksniai;
            
         
               (3)
            
            
               ES pieno ir pieno produktų tyrimo etaloninė laboratorija Sąjungoje nebėra reikalinga. Todėl ją reikėtų išbraukti iš Reglamento (EB) Nr. 882/2004 VII priedo ES etaloninių laboratorijų sąrašo;
            
         
               (4)
            
            
               todėl Reglamento (EB) Nr. 882/2004 VII priedas turėtų būti atitinkamai iš dalies pakeistas;
            
         
               (5)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 882/2004 VII priedo I dalies 1 punktas išbraukiamas.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. spalio 30 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 165, 2004 4 30, p. 1.